section_heading: Preduvjeti i pripreme za hodočašće
paragraph_text: 300px|minijatura|Pregled obreda hadža:<br>1. odijevanje ihrama i ulazak u sveti prostor Kabe,<br>2. prvi tavaf (kružni obilazak oko Kabe),<br>3. saj (užurbani hod) između Safe i Merve,<br>4. noćenje na Mini,<br>5. stajanje na Arafatu,<br>6. boravak na Muzdelifi,<br>7. ponovni odlazak na Minu,<br>8. obred kamenovanja vraga, i prinošenje žrtve,<br>9. obvezni tavaf al-ifada (kružni obilazak oko Kabe). Hadž je stroga Alahova naredba (farz) koju je svaki musliman dužan obaviti, barem jednom u životu, ako stekne preduvjete za to: da bude zdravog tijela i razuma, punoljetan (što po šerijatu podrazumijeva pubertet), slobodan i da posjeduje višak materijalnih sredstava kojim može podmiriti sve troškove hodočašća. Obveza hadža nastupa čim vjernik prvi put u životu osigura višak materijalnih sredstava dostatan za sve troškove hodočašća (što podrazumijeva i da nije zadužen, te da ima osiguran stan i opskrbu za svoju obitelj dok je odsutan). Žena, pored ovih preduvjeta, mora hodočašće obaviti s mahremom, a to je njen muž ili muškarac koji se njome ne može oženiti (brat, sin i sl.) Ako žena ne može obaviti hadž s mahremom, mora ga obaviti u skupini s više drugih žena, nikako sama. Obveza hadža nastupa od trenutka kada vjernik prvi put ispuni navedene preduvjete i traje do kraja njegovog života, sve dok hadž ne obavi, čak i ako kasnije ne ispunjava neki od preduvjeta (zdravlje, materijalna sredstva i sl.) Zato bi vjernici trebali obaviti hadž čim ispune preduvjete i ne odlagati ga, jer će, prema islamskom vjerovanju, pred Bogom odgovarati za neispunjavanje ove vjerske obveze.